Referat

Møde mellem de lokale foreninger
og Kliplev Lokalråd
Kliplev Hallen, Søndag 19. januar 2019
kl. 10.00 – ca. 12.15.

**Velkomst**

Thorkil bød velkommen til mødedeltagerne. Udover de 7 medlemmer af Kliplev Lokalråd var deltagerne:

|  |  |
| --- | --- |
| Inge Marie Lausen | Kliplev Husholdningsforening |
| Helle Lausen | Kliplev Husholdningsforening |
| Lars Jensen | Kliplev Mærken |
| Severin Sievesgaard | Kliplev Mærken |
| Torben Nielsen  | Kliplev Dart Klub |
| Dennis Wierper | Kliplev Dart klub |
| Anna Christine Jensen | Kliplev Keglecenter |
| H.C. Hansen | Kliplev Keglecenter |
| Lone Jensen | LIF Fodbold |
| Preben Hansen  | LIF Fodbold |
| Jens Larsen  | LIF Håndbold |
| Nis Hye | Smedjen |
| Mona Lessow | Børne- og Ungegruppen |
| Else Andersen | Børne- og Ungegruppen |
| Inge-Lise Hye | Ældresagen |
| Michael Erbs | Kliplev Hallen |
| Kirsten Enig | Lokalhistorisk Forening |
| Jørgen Enig | Lokalhistorisk Forening |

Thorkil skitserede indledningsvist programmet for formiddagen. I dag skulle vi sammen tale om ”Rum for Fællesskab i Kliplev”, og opgaven er at komme nærmere ind på, hvad ”Rum for Fællesskab” skal indeholde, hvilke aktiviteter der bør være mulighed for, hvilke fysiske rammer der bør være og evt. også helt konkrete forslag til et borgerhus’ lokalisering i byen.

Deltagerne blev inddelt i tre grupper, og hver især fik de så opgaven at diskutere ”Rum for Fællesskab”.

Første runde gik med at samle ideer sammen til, hvad ”Rum for Fællesskab” kan indeholde og hvilke fysiske rammer der bør være tilstede.

Anden runde gik på forslag til, hvor et fælles borgerhus kan placeres i Kliplev.

Første runde: Hvad bør borgerhuset indeholde?
Grupperne samlede deres ideer på et papir, som herefter blev gennemgået mundtligt af en grupperepræsentant.

Se også foto af de tre plancher.

**Gruppe 1:**Der er behov for et borgerhus; et samlingssted, hvor der gives plads til kreativitet og forskellige aktiviteter. Borgerhuset bør have snæver tilknytning til Hallen.

Borgerhuset skal indeholde følgende faciliteter: Aktivitetssal, scene til teater, dilletant o. lign., mødelokaler, køkken-, og toiletfaciliteter, depotrum mv. Borgerhuset skal være fleksibelt indrettet, så det skaber rum for flere forskellige anvendelser.

Borgerhuset skal knyttes tæt sammen med udendørsarealet, da det kan bruges som udvidet forsamlingssted om sommeren og ved godt vejr.

Borgerhuset bør efter gruppens mening administreres i fællesskab med Hallen.

**Gruppe 2:**Et borgerhus bør etableres i tæt tilknytning til et grønt område, med træer og natur lige uden for. Borgerhuset skal have plads til alle slags fælles borgerformål, fx musik, teater, scene, foredrag, håndarbejde, kreative fag, madlavningskurser, børneaktiviteter, med andre ord: alle mulige borgeraktiviteter - undtagen sport (der fortsat er placeret i hallen).

I borgerhuset skal der være faciliteter som fx depot, køkken, og forholdene skal være handicapvenlige. Huset skal indrettes fleksibelt, fx med skydedøre så rummene kan gøres større eller mindre, alt efter behov.

Gruppen pegede på muligheden for at etablere et slags bibliotek, hvor borgerne kan bytte bøger med hinanden - eller hvor man bare kan møde op for at hygge sig og få en snak.

Der er først og fremmest behov for et festlokale med en scene, der er fast og kan bruges hele året. Endvidere et antal mødelokaler til brug for foreninger og små møder. På udendørsarealerne kan der fx etableres en parcourbane, en tidssvarende legeplads, beach volley-bane eller lignende.

**Gruppe 3:**Der er behov for 1-2 lokaler til grupper op til 10-20 personer, og der skal være en større sal med plads til op til 150 personer. Derudover depotplads, såvel inde som ude. Mulighed for indretning af læse/hygge-cafe.

Om muligt vil gruppen gerne have etableret overnatningsfaciliteter for turister og feriegæster i nærheden af – eller i tilknytning til - borgerhuset. Foreningerne skal have adgang til skabe eller evt. særskilte rum, hvor diverse redskaber kan opbevares. De enkelte foreninger kunne enes om at deles mellem et eller flere depotrum.

Borgerhuset kan rumme aktiviteter, som der er lokal efterspørgsel efter, fx familiefester, fødselsdage, begravelseskaffe, kreative værksted, fx malingsværksted eller lignende. Også mulighed for foredrag, LAN-party-lokale for unge mennesker o.m.a.

Efter de tre gruppers oplæg og kort diskussion gik vi over til anden runde.

Anden runde: Hvor skal borgerhuset ligge?

I anden runde blev de tre grupper spurgt ind til, hvor et borgerhus mest hensigtsmæssigt bør være placeret i Kliplev.

**Gruppe 1:**Et borgerhus bør placeres i forbindelse med hallen. Konkret peger gruppen på, at sydsiden af hallen er det eneste rigtige sted, og et nyt borgerhus skal have fælles indgang med hallen.

Keglebanen kan med fordel flyttes til det nye borgerhus, og gerne være placeret i borgerhusets kælderniveau. På stueetage-niveau skal der være en stor sal med scene samt et antal møder-/aktivitetsrum. En evt. 1. sal kan indrettes med andre mødelokaler og en terrasse, som giver mulighed for, at folk kan se ned på fodboldbanerne.

Om muligt ønsker gruppen undersøgt muligheden for, at skolen og hal/borgerhus kan integreres, fx via en gangbro eller anden form for ”overgang” mellem de to institutioner.

**Gruppe 2:**Gruppen nævnte tre lokaliseringsmuligheder:

1. Det grønne område i forlængelse af banegården
2. Området hvor den gamle banegård har ligget
3. Ved Kliplev-Hallen

De to første placeringer har den fordel, at borgerhuset ikke kommer til at genere naboer.

Gruppen mener dog, at borgerhuset skal placeres ved Kliplev-Hallen, helt konkret ved hallens sydside. Krat og bevoksning kan fjernes langs Kliplev Skolegade, alternativt er Jesper Hansens ejendom/mark i spil som en god mulighed.

Gruppen lægger vægt på, at p-mulighederne ikke forringes, hvorfor borgerhuset med fordel kan placeres ved siden af p-pladsen mod vest.

Gruppen er klar over, at der vil skulle købes en ejendom af en privat lodsejer, hvilket giver andre udfordringer end hvis området er kommunalt ejet.

Området bør opleves som et samlende hele, dvs. at der skabes enhed mellem skole, hal og borgerhus (evt. også keglebane).

Udendørsområdet bør have et parklignende præg, med bænke og mulighed for at indrettes til mødested og hyggeligt samvær. Placeres borgerhuset ved Jesper Hansens ejendom eller i nærheden heraf opnås der fordel af, at borgerhuset ikke bliver identificeret for meget med en sportshal.

Gruppen forestiller sig et borgerhus i to- eller tre etager, med mulighed for terrasse på øverste niveau.

**Gruppe 3:**Gruppen har 4 forslag til placering af et borgerhus i Kliplev, og de er i u-prioriteret rækkefølge:

1. Helt tæt ved Kliplev-Hallen – eller sammenbygget med hallen
2. I nærheden af Kliplev-Hallen
3. Ved det grønne område ved Lundtoftvej, der ligger syd for jernbanen (her har tidligere ligget en kalklade)
4. I nærheden af Kliplev Kirke – nærmere bestemt der hvor Kliplevs gamle skole ligger. Huset er til salg lige nu.

Gruppen mener, at borgerhuset skal råde over et tilstrækkeligt antal p-pladser (måske op til 50-70 biler)

\*\*\*

Afsluttende diskussion
Efter gruppernes gennemgang var ordet frit, og de deltagere, der tog ordet kom i den afsluttende debat bl.a. ind på:

*Borgerhuset skal kunne lånes/lejes ud – og bruges som nøglehus, da det sikkert vil være for dyrt med en pedelordning. Alternativt kan en samkøring af de administrative funktioner måske gennemføres sammen med Kliplev-Hallen.*

*Det er vigtigt med fælles synergi mellem borgerhus, keglebane, hal og skole*

*Nuværende halcafeteria kan måske anvendes i forhold til borgerhuset (hvis da ellers en løsning med fælles hal/borgerhus gennemføres)*

*Hvad med organiseringen, hvordan skal den se ud? Skal der dannes en egen bestyrelse for borgerhuset?*

*Det er nødvendigt med fondsansøgninger for at få økonomien til at hænge sammen, og lokalrådet skal søge midler fra flere fonde. Kommunens bidrag på 5-6 mio. kr. er i sig selv ikke tilstrækkeligt*

*Et borgerhus må ikke komme til at ”genere” eller begrænse det årlige Kliplev Mærken.*

*\*\*\**
Mødet sluttede ca. kl. 12.15. *Referent: Anders Jessen, 19.01.2020*